Folklori:Azzolla nun cc'era

Azzolla nun cc'era è nu cuntu assai canusciutu tra li migrati siciliani chi arrivaru 'n Amèrica e Australia duranti lu sèculu XX, ca spissu s'ammiscaru li lingui siciliana e ngrisa tra iddi stissi.

Lu scherzu dû cuntu si manifesta di l'usu di sta palora azzolla, chi veni usatu comu na forma di siculish (na miscata dû ngrisi e dû sicilianu) pi significari that's all:  «nn'abbasta d'accussi» o «nun cci nn'è di superchiu».

Cc'era na vota nu omu ca vinni nt'Amèrica e doppu nu pocu di tempu la sò lingua addivintau mbastarduta.  Avìa addivintatu menzu miricanu e dicìa yessi (yes o si), sciur (sure o certu), e autri palori miricani quannu parrava.  
Scrivìa a sò matri spissu mannànnucci sordi e riali.
Na vota ca era nu pocu scarsu di riali cci scrissi: «Carìssima matri, ti mannu sti pochi sordi e azzolla» (zzoè, nenti d'àutru).
Sò matri cci arrispunnìu sùbbutu, dicènnucci:  «Carìssimu figghiu, li sordi arrivaru boni, ma azzolla nun cci nn'era!»

Rifirimenti
 Sicilia Parra, rivista di Arba Sicula, vulumi XVI.

 Lijami nterni 

Siculish

Catigurìa:Folklori sicilianu